กองทุนนอกมองหุ้นวิ่งต่อ
&nbsp;
10 ส.ค. 2554

เงินทุนไหลเข้าดันอาเซียนรุ่ง  ‘ML’เพิ่มน้ำหนักหุ้นพลังงาน
โพสต์ทูเดย์ — บล.ไทยพาณิชย์ เผยกองทุนนอกกังวลหุ้นอาเซียนพุ่งแรง แต่เชื่อระยะสั้นไปต่อ “เมอร์ริลลินช์” เพิ่มน้ำหนักหุ้นพลังงาน ลดอสังหาฯ ของไทย
นายเกียรติศักดิ์ เจนวิภากุล กรรมการผู้จัดการ สายงานวิจัย บริษัทหลักทรัพย์ (บล.) ไทยพาณิชย์ กล่าวภายหลังกลับจากการแลกเปลี่ยนมุมมองกับกองทุน 10 แห่งและพาบริษัทจดทะเบียน 4 แห่งเข้าพบกองทุน 15 แห่งในประเทศสิงคโปร์ว่า นักลงทุนเริ่มกังวลเกี่ยวกับตลาดหุ้นอาเซียนที่ปรับตัวขึ้นแรง โดยเฉพาะอินโดนีเซีย แต่มองว่ายังมีโอกาสปรับขึ้นต่อได้ในระยะสั้นโดยได้รับแรงหนุนจากเงินทุนไหลเข้าจำนวนมาก
 
“นักลงทุนหลายรายยังคิดว่าตลาดหุ้นจีนมีลุ้นที่จะปรับตัวได้ดีกว่าตลาดหุ้นอื่นๆ ในขณะที่มูลค่าของตลาดหุ้นไทยยังอยู่ในระดับที่น่าดึงดูดเมื่อเทียบกับตลาดหุ้นอื่นๆ แต่นักลงทุนมีข้อสงสัยเกี่ยวกับปัจจัยที่จะช่วยกระตุ้นให้ปรับตัวขึ้นต่อ เนื่องจากการเติบโตของกำไรในปีหน้ามีแนวโน้มชะลอตัวลง โดยมีสาเหตุมาจากฐานที่สูงขึ้นในปีนี้” นายเกียรติศักดิ์ กล่าว
บล.ไทยพาณิชย์ มองว่าสภาวะแวดล้อมปัจจุบันเอื้อให้มูลค่าของตลาดหุ้นไทยยืนอยู่ในระดับที่สูงกว่าค่าเฉลี่ยในอดีต เพราะผลประกอบการบริษัทจดทะเบียนดีเป็นอันดับ 3 ในภูมิภาคเอเชียยกเว้นญี่ปุ่น ตั้งแต่ต้นปี 2553 ปรับตัวขึ้นแล้ว 37% ดีกว่าตลาดหุ้นในภูมิภาคเดียวกันปรับตัวขึ้นมาเฉลี่ย 17% แต่หากมองในเชิงเปรียบเทียบแล้ว พบว่าตลาดหุ้นไทยปรับตัวขึ้นมาใกล้เคียงกับค่าเฉลี่ย 10 ปีเท่านั้น และสัดส่วนราคาต่อกำไร (PE) ปี 2544 ก็อยู่ในระดับต่ำเป็นอันดับ 2 ในภูมิภาค โดยอยู่ที่ระดับ 12 เท่า รองจากเกาหลีใต้ (9.7 เท่า)
การเติบโตของกำไรแม้ชะลอตัวลงโดยมีสาเหตุมาจากฐานที่สูงขึ้น แต่ยังอยู่ในระดับแข็งแกร่งโดยขยายตัวประมาณ 15% สูงกว่าค่าเฉลี่ยในอดีต ส่วนปัจจัยลบทางเศรษฐกิจในแง่ความเสี่ยงจากภาวะเงินเฟ้อมีน้อยลง 
ด้านธนาคารแห่งอเมริกา เมอร์ริล ลินซ์ (ML) ปรับน้ำหนักหุ้นกลุ่มพลังงานเพิ่มจากปกติเป็น มากกว่าตลาดและลดน้ำหนักหุ้นกลุ่มอสังหาริมทรัพย์จากมากกว่าตลาดมาเป็นปกติ และแนะซื้อหุ้นบริษัท ปตท. (PTT) แทนหุ้นบริษัท พฤกษาเรียลเอสเตท (PS) โดยแนะนำ PTT เพราะคาดว่าน้ำมันปีหน้าจะอยู่ที่ 91 เหรียญสหรัฐต่อบาร์เรล และลดน้ำหนักหุ้นอสังหาริมทรัพย์ เพราะคาดว่าผลประกอบการจะอ่อนตัวจากแนวโน้มการคุมสินเชื่ออสังหาริมทรัพย์ของธนาคารแห่งประเทศไทย (ธปท.) และธนาคารพาณิชย์